Pacienta un ārsta tiesības paust savu reliģisko pārliecību ārstniecībā. Promocijas darba kopsavilkums
Authors:   , Šāberte Laura 
Published: April 2024

Promocijas darbs “Pacienta un ārsta tiesības paust savu reliģisko pārliecību ārstniecībā” ir zinātnisks pētījums, kura mērķis ir pētīt pilngadīga, lemtspējīga pacienta un sertificēta ārsta, kurš vienlaikus ir pacienta ārstējošais ārsts, tiesību paust reliģisko pārliecību aizsardzību ārstniecībā un šo tiesību mijiedarbību ar citām tiesībām ārstniecībā, kā arī identificēt nacionālā normatīvā regulējuma problēmas un sniegt priekšlikumus tā pilnveidošanai. Pilngadīga, lemtspējīga pacienta un sertificēta ārsta, kurš vienlaikus ir pacienta ārstējošais ārsts, tiesības paust savu reliģisko pārliecību ārstniecībā Latvijas Republikas tiesību zinātnē līdz šim padziļināti nav tikušas pētītas. Latvijas Republikas tiesību zinātnē pārsvarā par tiesībām uz reliģijas brīvību pētījumi ir veikti cilvēktiesību jomā. Promocijas darbā izdarītos secinājumus un priekšlikumus var izmantot juridiskās domas attīstībā un izpratnes veidošanā par tiesību uz reliģijas brīvību piemērošanas jautājumiem ārstniecībā, kā arī lai pilnveidotu nacionālo normatīvo regulējumu. Promocijas darbs var būt aktuāls likumdevējam, juristiem, pacientiem, ārstniecības personām, mācībspēkiem, studentiem un citām personām, kurām ir interese iegūt padziļinātu informāciju par promocijas darba tematu. Autore promocijas darbā pēta pilngadīga, lemtspējīga pacienta un sertificēta ārsta, kurš vienlaikus ir pacienta ārstējošais ārsts, tiesības paust savu reliģisko pārliecību ārstniecībā caur nacionālā normatīvā regulējuma prizmu, ņemot vērā, ka tiesību uz reliģijas brīvību iedzīvināšana Latvijas Republikas tiesību sistēmā izriet no valsts pienākumiem starptautisko saistību priekšā. Starptautiskās saistības Latvijas Republika ir uzņēmusies ar Latvijas Republikas Satversmes 89. pantu, kurā ir noteikts, ka valsts atzīst un aizsargā cilvēka pamattiesības saskaņā ar Satversmi, likumiem un Latvijai saistošiem starptautiskajiem līgumiem. Ierobežotā promocijas darba apjoma dēļ autore promocijas darbā padziļināti pēta nacionālos tiesību avotus un ārējās starptautiskās saistības, kas aptver Eiropas Padomes un Eiropas Savienības tiesību avotus. Promocijas darba struktūru veido ievads, četras nodaļas, kuras ir sadalītas apakšnodaļās, un nobeigums. Katras promocijas darba nodaļas sākumā ir ievaddaļa, kurā norādīti būtiskākie nodaļā aplūkotie jautājumi, kam seko iztirzājums. Katras promocijas darba nodaļas beigās tiek sniegti no nodaļas satura izrietošie starpsecinājumi, kas ir pamats promocijas darba nobeigumā norādītajiem secinājumiem un priekšlikumiem. Ievadā tiek atklāta promocijas darba temata aktualitāte, pētījuma teorētiskā un praktiskā nozīme, pētījuma robežas un pētāmā problēma, promocijas darba mērķis un uzdevumi, pētījuma objekts un priekšmets, pētījuma jautājumi, pētījuma metodoloģija un analītiskā pieeja pētījuma veikšanai, kā arī informācija par izmantoto literatūru. Pirmajā promocijas darba nodaļā autore izzina, kāda konstitucionālā aizsardzība ir jānodrošina attiecībā uz pacienta un ārsta tiesībām paust savu reliģisko pārliecību, ņemot vērā Latvijas starptautiskās saistības, kas ietvertas Eiropas Padomes (EP) un Eiropas Savienības (ES) tiesību avotos. Otrajā promocijas darba nodaļā autore pēta, kāda aizsardzība nacionālajos normatīvajos aktos ir nodrošināta pacientam attiecībā uz tiesībām paust savu reliģisko pārliecību ārstniecībā, kā arī identificē nacionālā normatīvā regulējuma problēmas un sniedz priekšlikumus tā pilnveidošanai. Trešajā promocijas darba nodaļā autore pēta, kāda aizsardzība nacionālajos normatīvajos aktos ir nodrošināta ārstam attiecībā uz tiesībām paust savu reliģisko pārliecību ārstniecībā, kā arī identificē nacionālā normatīvā regulējuma problēmas un sniedz priekšlikumus tā pilnveidošanai. Ceturtajā promocijas darba nodaļā autore izzina, kā tiek līdzsvarotas pacienta un ārsta tiesības paust savu reliģisko pārliecību ārstniecībā un vai šo tiesību līdzsvarošana kontekstā ar personas tiesībām uz pašnoteikšanos un tiesībām sasniegt visaugstāko iespējamo veselības līmeni, ņemot vērā nodrošināto un nodrošināmo konstitucionālo aizsardzību, ir adekvāta. Tāpat ceturtajā promocijas darba nodaļā autore sniedz priekšlikumus nacionālā normatīvā regulējuma pilnveidošanai. Promocijas darba nobeigumā ir izdarīti secinājumi un izvirzīti priekšlikumi nacionālā normatīvā regulējuma pilnveidošanai attiecībā uz pacienta un ārsta tiesībām paust savu reliģisko pārliecību ārstniecībā. Promocijas darbam ir pievienota informācija par publikācijām un ziņojumiem par promocijas darba tematu, pateicība, izmantotās literatūras saraksts un divi pielikumi: 1. pielikums “Sarakste ar Valsts valodas centru”; 2. pielikums “Pacienta, pacienta tuvinieku un ārstniecības personu tiesību saņemt garīgo aprūpi īstenošanas kārtība un reliģiskās darbības veikšana stacionārajās ārstniecības iestādēs Latvijas Republikā”. Promocijas darbs izstrādāts Rīgas Stradiņa universitātē, Latvijā. Aizstāvēšana: Klīniskās medicīnas promocijas padomes atklātā sēdē 2024. gada 24. aprīlī plkst. 15.00 Hipokrāta auditorijā, Dzirciema ielā 16, Rīgas Stradiņa universitātē, un attālināti, tiešsaistes platformā Zoom. 5.5. tiesību zinātne; apakšnozare – civiltiesības. Atslēgvārdi: ārstējošais ārsts; ārsta tiesības paust savu reliģisko pārliecību; domas apziņas un reliģiskās pārliecības brīvība; pacienta tiesības paust savu reliģisko pārliecību; pilngadīgs, lemtspējīgs pacients; sertificēts ārsts; medicīnas tiesības.